Here is a page extracted from Wikipedia that may contain CSS, HTML, and a lot of unformatted text.

Title: الريدانيه (القاهره)
Content: ماتتلخبطش مع الريدانيه(قريه فى المنصوره)

الريدانيه كانت بستان كبير بناه ريدان الصقلى اللى كان بيشيل المظله على راس الخليفه الفاطمى العزيز بالله نزار بن المعز لدين الله و قتله الحاكم بأمر الله سنة 1003. الباحثين اتوصلو ان البستان ده كان موجود فى الصحرا اللى كانت موجوده على حدود شمال القاهره و كان العمران بينتهى عندها. اتسمى البستان و المنطقه الرمليه الفضا اللى كانت جنبه ببستان ريدان و بعدين بالريدانيه نسبه لريدان الصقلى. المنطقه الرمليه دى كانت بتمتد اياميها ما بين ميدان باب الحسينيه و المنطقه اللى فيها دلوقتى حى مصر الجديده. بيدخل فى حدود الريدانيه الوايلى الصغرى و حى العباسيه و المنطقه اللى على جناب شارع الخليفه المأمون و منشية البكرى و مصر الجديده. بقايا بستان ريدان فضلت موجوده فى الاراضى الزراعيه نواحى الوايلى الصغرى بره باب الحسينيه فى القاهره.

الريدانيه حصلت فيها معركه من اهم المعارك التاريخيه فى مصر بين جيش الاتراك العثمانليه اللى كان بيقوده سليم الاول و المماليك المصريه اللى كان بيقودهم السلطان طومان باى. اتعرفت المعركه دى بـ"معركة الريدانيه" و انتهت بإنتصار العثمانليه و احتلالهم مصر و تحويلها لولايه عثمانيه تابعه للأستانه بعد ما كانت دوله مستقله فى عصر الدوله المملوكيه.

المراجع 
 ابن تغرى: النجوم الزاهرة فى ملوك مصر و القاهرة، دار الكتب و الوثائق القومية، مركز تحقيق التراث، القاهرة 2005، ISBN 977-18-0373-5
 المقريزى: المواعظ و الاعتبار بذكر الخطط والآثار، مطبعة الادب، القاهرة 1968.

مصر
تاريخ مصر
القاهره